રાત્રીના બરાબર ૧૨ વાગીને ૩૩ મિનીટનો સમય થયો છે અને ઘરના ઓરડાની બારી માંથી પાછળની ગલીમાં ફરતા ઉંદરોનો અવાજ સંભળાઈ રહ્યો છે. એમના શોરબકોરથી લાગે છે કે આજે કોઈ પાર્ટીનું આયોજન છે અને બે ચાર ઉંદરોનો પરિવાર ભેગો થયો છે. કદાચ પાછળ રહેવા વાળા માસીનું જમવાનું વધ્યું હશે એટલે આજે એમની કચરાપેટી આ ઉંદરોની પાર્ટીનું આયોજન સ્થળ બન્યું. રાત્રીની આ નીરવ શાંતિમાં એમના ચૂં..ચૂં.. ના અવાજમાં ઊંઘ આવે એવું લાગતું નથી અને હું વિચાર શૂન્ય થઇને બેઠો જ થયો છું પણ કોણ જાણે કેમ મને ૧૨ વર્ષ જુનો હાઇસ્કુલનો પેલ્લો દિવસ યાદ આવે છે.